
 8.11.2021
 BG
 Официален вестник на Европейския съюз
 L 393/1
 РЕГЛАМЕНТ ЗА ИЗПЪЛНЕНИЕ (ЕС) 2021/1924 НА КОМИСИЯТА
 от 3 ноември 2021 година
 за изменение и поправка на Регламент за изпълнение (ЕС) No 185/2013 по отношение на приспадания от риболовни квоти, отпуснати на Испания за 2023 г.
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) No 847/96, (ЕО) No 2371/2002, (ЕО) No 811/2004, (ЕО) No 768/2005, (ЕО) No 2115/2005, (ЕО) No 2166/2005, (ЕО) No 388/2006, (ЕО) No 509/2007, (ЕО) No 676/2007, (ЕО) No 1098/2007, (ЕО) No 1300/2008, (ЕО) No 1342/2008 и за отмяна на регламенти (ЕИО) No 2847/93, (ЕО) No 1627/94 и (ЕО) No 1966/2006 (1), и по-специално член 105, параграф 4 от него,
 като има предвид, че:
 (1)
 През 2013 г. Комисията прие Регламент за изпълнение (ЕС) No 185/2013 (2), в който се предвиждат приспадания от отпуснатата на Испания за 2013 г. и следващите години квота за скумрия в участък 8c на ICES, подзони 9 и 10 на ICES и във водите на Съюза от CECAF 34.1.1, както и от квотата за хамсия в подзона 8 на ICES, поради прекомерния риболов на квотата за скумрия през 2009 г.
 (2)
 С Регламент за изпълнение (ЕС) 2020/1244 на Комисията (3) Регламент за изпълнение (ЕС) No 185/2013 беше изменен по отношение на приспаданията от риболовни квоти, отпуснати на Испания за 2020 г. и 2023 г. Испания поиска количеството от 3 341 тона неизвършен улов през 2019 г. да бъде използвано за приспадания за 2019 г. и да бъдат намалени приспаданията за 2020 г. и 2023 г., предвидени в Регламент за изпълнение (ЕС) No 185/2013. Тези 3 341 тона неизвършен улов е трябвало да бъдат прибавени към количеството, приспаднато от съответната квота за скумрия за 2019 г., което е определено в приложението към Регламент (ЕС) 2020/1244. Тъй като прибавянето на това количество е било пропуснато по невнимание, количествата на приспаданията за 2019 г. следва да бъдат поправени. През 2020 г. извършеният от испанските риболовни кораби улов е бил с 114 тона по-малко от размера на съответната квота за скумрия, в резултат на което натискът върху този запас е бил по-слаб в сравнение с максималното разрешено количество на определените за същата година възможности за риболов. Испания поиска това количество неизвършен улов да бъде използвано за приспадания за 2020 г. и да бъдат съответно намалени приспаданията за 2023 г., предвидени в Регламент за изпълнение (ЕС) No 185/2013. Количествата на приспаданията за 2020 г. и 2023 г., определени в Регламент за изпълнение (ЕС) No 185/2013, следва да бъдат адаптирани.
 (3)
 Количествата, приспаднати от квотите за скумрия за 2023 г. след посоченото адаптиране, ще продължат да гарантират, че възможностите за риболов на този вид не се превишават, което съответства на целите на общата политика в областта на рибарството.
 (4)
 Регламент за изпълнение (ЕС) No 185/2013